Spogplaas ná jare steeds onbenut | News24
Spogplaas ná jare steeds onbenut
Die plaas, Concorpia, wat in 2006 deur die Departement van Landelike Ontwikkeling en Grondhervorming gekoop is vir 'n gemeenskapsopheffingsprogram, is vandag verniel en onbenut. Foto: VERSKAF
SEWE jaar ná 'n forensiese oudit op 'n grondhervormingsprojek in Tsitsikamma is die betrokke plaas steeds onbenut en die begunstigdes platsak.
Die plaas, Concorpia, is in Desember 2006 deur die Departement van Landelike Ontwikkeling en Grondhervorming (DRDLR) vir nagenoeg R7 miljoen gekoop om die gemeenskap op te hef.
Isaac Mafiet, een van 297 begunstigdes, sê hulle soek antwoorde vir die projek se mislukking. " 'n Regeringsamptenaar het in 2006 by ons huise in Nompumelelo, Thornham en Stormsrivier aangekom om begunstigdes te kry vir 'n plaas van 46 ha wat by 'n boer gekoop is.
Mafiet sê die departement het 'n organisasie, Luwasa, aangestel om die plaas namens hom te bestuur en geld is daarvoor na hulle oorgeplaas.
"Ons was tevrede daarmee, want ons het niks geweet van plaasbestuur nie en sou mettertyd van die organisasie leer hoe om dit te doen," sê Mafiet.
Sammy Mdunyelwa, wat 'n begunstigde is, aange- sien hy reeds op die plaas gewerk het, sê hy het gesukkel om betyds elke maand sy salaris te kry en het besluit om ander werk te soek.
"Ek het later gehoor die plek is verniel en die projek om plante te kweek het platgeval."
Yolande le Roux, burgemeesterskandidaat vir die DA in Koukamma, sê die voormalige minister van Landbou en Grondsake, het Luwasa se kontrak beëindig en versoek dat 'n ondersoek gedoen word.
Die ouditeurs, PricewaterhouseCoopers, het 'n forensiese ondersoek gedoen en bevind dat geld vrugteloos verkwis is.
" 'n Bedrag van R1 535 220,29 is nie aangewend waarvoor dit bestem is nie. Daar is ook nie omsigtig opgetree om verliese te voorkom nie," aldus die ouditeursverslag van 6 Augustus 2006.
Die ouditeurs het aanbeveel dat tugstappe teen die projekleiers ingestel word en dat die departement strafregtelike klagte moet oorweeg. Of dít gedoen is, weet die begunstigdes nie.
"In die lig van die hoë werkloosheidsyfer en die feit dat die meerderheid van die trustees van die projek prominente ANC-politieke leiers is, is dit verskriklik dat so 'n moontlik winsgewende projek misluk het," sê Le Roux.